แผนฟื้นฟูฯ “นกแอร์” ยุคใหม่เริ่มชัด THAI จ่อควัก 380 ลบ. เพิ่มทุน RO
THAI เตรียมควัก 380 ลบ. ใช้สิทธิ์เพิ่มทุน NOK รอบใหม่ หลังมองแผนฟื้นฟูฯเริ่มชัดเจน
18 ก.ย. 2560

ร.อ.มนตรี จำเรียง รองกรรมการผู้อำนวยการใหญ่ สายกลยุทธ์องค์กรและพัฒนาอย่างยั่งยืน บริษัท การบินไทย จำกัด (มหาชน) หรือ THAI คาดว่า การบินไทยจะเข้าซื้อหุ้นเพิ่มทุนรอบใหม่ที่ให้สิทธิผู้ถือหุ้นเดิม (RO) เพราะเห็นว่าแผนฟื้นฟูกิจการของบริษัท สายการบินนกแอร์ จำกัด (มหาชน) หรือ NOK มีความชัดเจนกว่าครั้งที่แล้ว โดยคาดว่าจะใช้เงินประมาณ 380 ล้านบาทในการเข้าซื้อหุ้นเพิ่มทุน NOK รอบนี้
ทั้งนี้ การบินไทยจะพิจารณาให้ชัดเจนด้านการเงินในการเข้าซื้อหุ้นเพิ่มทุน NOK ก่อนวันประชุมวิสามัญผู้ถือหุ้น NOK ในที่ 20 ก.ย.60 ที่จะมีการพิจารณาวาระการเพิ่มทุนรอบใหม่
“การบินไทยดูอยู่ 2 เรื่อง แผนฟื้นฟูฯ และการบริหารจัดการ ซึ่งตอนนั้นการบินไทยยังไม่เคลียร์  2 จุด ครั้งนี้การเพิ่มทุนรอบ 2 คงไม่พ้นต้องดูเรื่องความชัดเจนของแผนฟื้นฟูที่มีการลดต้นทุนการสร้างรายได้ และการบริหารจัดการที่มีการเปลี่ยนแปลง ดังนั้นเห็นแผนชัดเจนมากขึ้น แนวโน้มความเป็นไปได้ที่จะเข้าซื้อหุ้นเพิ่มทุน…มอง ณ ปัจจุบันตัวแผน การบริหารจัดการ เริ่มชัดเจน”
โดย ร.อ.มนตรี ระบุว่า การบินไทยไม่จำเป็นต้องเป็นผู้ถือหุ้นใหญ่ใน NOK เพียงแต่ต้องการรักษาสัดส่วนการถือหุ้นไว้ที่ 21.5%ไว้ เพราะต้องพิจารณาว่าการลงทุนใน NOK ต้องไม่เป็นการลงทุนสูญเปล่า โดยการบินไทยจะดูขีดความสามารถของบริษัทในการสนับสนุน NOK จากนี้ไปไม่ต่ำกว่า 1 ปี โดย NOK ยังถือเป็นบริษัทร่วมทุนของ THAI
ขณะเดียวกันการบินไทยก็ต้องพิจารณาเรื่องการจัดหาเครื่องบินใหม่ 28 ลำ ที่จะต้องพิจารณาความสามารถด้านการเงินของบริษัท ซึ่งขณะนี้บริษัทอยู่ระหว่างตรวจสอบ และบริษัทที่ปรึกษาในการจัดหาแหล่งเงิน โดยขณะนี้ชัดเจนแล้วว่าจะจัดหาเครื่องบินใหม่จำนวน 19 ลำ ส่วนอีก 9 ลำเป็นการเช่าต่อ ทั้งนี้จะนำเสนอต่อที่ประชุมคณะกรรมการ THAI ในวันที่ 20 ก.ย.
นอกจากนี้ ร.อ.มนตรี ยังกล่าวอีกว่า คาดว่า NOK จะมีการเพิ่มทุนรอบที่ 3 ให้กับพันธมิตรต่างประเทศ เพราะการมีพันธมิตรจะช่วยให้สายการบินมีความแข็งแกร่ง สามารถแข่งขันกับรายอื่นได้ ไม่ว่าจะเป็นพันธมิตรที่เป็นสายการบินด้วยกัน หรือเป็นผู้ประกอบการท่าอากาศยาน หรือเกี่ยวข้องกับธุรกิจการบิน เพื่อเข้ามาช่วยกัน อาทิ พันธมิตรจากจีน เพราะสายการบินโลว์คอสต์ทุกรายมีพันธมิตรต่างชาติซึ่งทำให้การบริหารจัดการทำได้อย่างมีประสิทธิภาพ อย่างไรก็ดี ที่ผ่านมานกแอร์และการบินไทย มีความร่วมมือกันด้าน Resouces กัน ซึ่งถือว่ามีความร่วมมือกันค่อนข้างน้อย หากมีการดึงพันธมิตรมาร่วมทุนด้านการเงินจะช่วยได้อย่างมาก
โดยเมื่อเดือน ส.ค.ที่ผ่านมา NOK ประกาศเพิ่มทุนรอบที่ 2 ด้วยการออกหุ้นสามัญเพิ่มทุนจำนวน 1,207 ล้านหุ้น จัดสรรหุ้นสามัญใหม่จำนวนไม่เกิน 1,135,999,882 หุ้นให้แก่ผู้ถือหุ้นเดิมตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) ในอัตรา 1 หุ้นเดิม ต่อ 1 หุ้นใหม่ ในราคาเสนอขายหุ้นละ 1.50 บาท กำหนดวันจองซื้อในช่วงวันที่ 16-20 ต.ค.นี้ โดยวันที่ 20 ก.ย.นี้ที่ประชุมวิสามัญผู้ถือหุ้น NOK จะพิจารณาอนุมัติแผนดังกล่าว
อนึ่งก่อนหน้านั้นในเดือน พ.ค.60 NOK ได้ออกหุ้นใหม่ 781.25 ล้านหุ้น พาร์หุ้นละ 1 บาท จัดสรรหุ้นเพิ่มทุนไม่เกิน 625 ล้านหุ้น เสนอขายผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ที่ราคาหุ้นละ 2.40 บาท กำหนดจองซื้อระหว่างวันที่ 16-19 และ 22 พ.ค.60 ซึ่งขายหุ้นเพิ่มทุนได้เพียง 511 ล้านหุ้น  โดย THAI  ซึ่งเป็นผู้ถือหุ้นใหญ่อันดับ 1 ของ NOK ด้วยสัดส่วน 39.2% ไม่ได้จองซื้อหุ้นเพิ่มทุนตามสิทธิครั้งนี้ ทำให้สัดส่วนลดลงเหลือ 21.57% (245 ล้านหุ้น) ขณะที่กลุ่ม”จุฬางกูร”เข้าถือหุ้นใหญ่รวม 28.93%